
B7‑0013/2013

Az Európai Parlament állásfoglalása a harmadik országból behozott egyes termékek származási országának jelöléséről („made in”)

(2012/2923(RSP))

Az Európai Parlament,

–
tekintettel a harmadik országból behozott egyes termékek származási országának jelöléséről szóló európai parlamenti és tanácsi rendeletre irányuló bizottsági javaslatra (COM(2005)0661) – C7 0048/2010 – 2005/0254(COD)),   

–
tekintettel a Nemzetközi Kereskedelmi Bizottsága jelentésére (A7-0273/2010),

–
tekintettel 2010. október 21-én első olvasatban elfogadott álláspontjára
, 

–
tekintettel az Európai Parlamenthez, a Tanácshoz, az Európai Gazdasági és Szociális Bizottsághoz és a Régiók Bizottságához intézett, „Az Európai Bizottság 2013. évi munkaprogramja” című, 2010. október 23-i bizottsági közlemény (COM(2012)0629) mellékletére,

–
tekintettel a származási ország jelöléséről szóló valamennyi korábbi állásfoglalására, 

–
tekintettel a Bizottsághoz intézett, a harmadik országból behozott egyes termékek származási országának kötelező jelöléséről szóló rendelettel kapcsolatban feltett kérdésre (O-000217/2012 – B7 0552/2012), 

–
tekintettel eljárási szabályzata 115. cikkének (5) bekezdésére és 110. cikkének (2) bekezdésére,

A.
mivel a harmadik országból behozott egyes termékek származási országának jelöléséről szóló európai parlamenti és tanácsi rendeletre (a továbbiakban: „Made in” rendelet) irányuló javaslatról 2010. október 10-én első olvasatban 525 szavazattal és 49 ellenében, 44 tartózkodással elfogadta álláspontját;;

B.
mivel, bár már több mint két év eltelt, a Tanács még nem fogadta el közös álláspontját, holtpontra juttatva ezzel az együttdöntési folyamatot;

C.
mivel a Bizottság 2013. évi munkaprogramjában jelzi, hogy a Tanácson belüli megegyezés hiányán túl a WTO Fellebbezési Testülete által a WTO szabályai vonatkozásában kialakított jogi értelmezés közelmúltbeli módosulása következtében javaslata elvesztette időszerűségét;

D.
mivel az EU csak a mezőgazdasági ágazat egyes területeit illetően rendelkezik hatályos, összehangolt szabályokkal az importált árucikkek származási országának megjelölésére vonatkozóan;

E.
mivel egyes, Európai Unión kívüli WTO-tagországok – így Brazília, Kanada, Kína és az Egyesült Államok – bizonyos termékek vonatkozásában a származási ország kötelező megjelölését előíró rendszereket alkalmaznak;   

F.
mivel szükség van közös rendelkezésekre a WTO-tagországok közötti versenyképesség erősítése, illetve az Unió főbb partnerországaiban a származási ország megjelölését alkalmazó termelőkéivel megegyező versenyfeltételek biztosítása érdekében;

G.
mivel az információ a fogyasztóvédelem és a polgárok szabadságának egyik sarokköve;

1.
sajnálatának ad hangot a Bizottság azon döntésével kapcsolatban, miszerint visszavonja a harmadik országból behozott egyes termékek származási országának jelöléséről szóló, a Parlament által első olvasatban jóváhagyott európai parlamenti és tanácsi rendeletet, anélkül, hogy a Parlamentet erről kellő időben megfelelően tájékoztatta volna, vagy a döntés meghozatala előtt részletes magyarázatot küldött volna a társjogalkotók számára; 

2.
felhívja a Bizottságot, hogy vizsgálja felül döntését;

3.
sürgeti a Bizottságot, hogy másik lehetőségként nyújtson be felülvizsgált javaslatot a rendelet vonatkozásában, a korábbi szövegben már említett ágazatokat is belefoglalva;

4.
felhívja a Bizottságot, hogy sürgősen kezdeményezze a származási ország megjelölésére vonatkozó, jelenleg hatályos és minden egyes WTO-tagállamban alkalmazott jogi szabályozások összehasonlító vizsgálatát az ezek alapjául szolgáló elvek elemzése és a WTO-szabályokkal való összeegyeztethetőség értékelése érdekében;

5.
emlékeztet arra, hogy az Európai Unió nyílt és tisztességes kereskedelme a harmadik országokkal együtt jár a WTO-szabályok betartásával;

6.
a korábbiakhoz hasonlóan emlékeztet annak fontosságára, hogy a multilaterális kereskedelem részeként továbbra is egyenlő versenyfeltételek vonatkozzanak az uniós vállalatokra és harmadik országbeli versenytársaikra, illetve hogy a fogyasztóvédelem biztosítása érdekében következetes megközelítést alkalmazzanak;

7.
felhívja a Tanácsot, hogy készítse el közös álláspontját a Parlament első olvasata után a rendes intézményi vita lehetővé tétele érdekében; 

8.
utasítja elnökét, hogy továbbítsa ezt az állásfoglalást a Tanácsnak, a Bizottságnak, továbbá a tagállamok kormányainak és parlamentjeinek.

� HL C 70 E., 2012.3.8., 212. o.

